## Pravilnik o izmjenama i dopunama Pravilnika o Hrvatskoj bazi podataka o vizama

### NN 88/2009 (22.7.2009.), Pravilnik o izmjenama i dopunama Pravilnika o Hrvatskoj bazi podataka o vizama

MINISTARSTVO VANJSKIH POSLOVA I EUROPSKIH INTEGRACIJA

2170

Na osnovi članka 211. točka 2. Zakona o strancima (»Narodne novine« br. 79/07 i 36/09), ministar vanjskih poslova i europskih integracija, u suglasnosti s ministrom unutarnjih poslova, donosi

PRAVILNIK

O IZMJENAMA I DOPUNAMA PRAVILNIKA O HRVATSKOJ BAZI PODATAKA O VIZAMA

Članak 1.

U Pravilniku o Hrvatskoj bazi podataka o vizama (»Narodne novine« br. 49/08), članak 3. mijenja se i glasi:

»Članak 3.

Kategorije podataka

U HBV se unose sljedeće kategorije podataka:

1. alfanumerički podaci o podnositelju zahtjeva i o zatraženoj, izdanoj, odbijenoj, poništenoj, ili produljenoj vizi i o vizi čiji je rok valjanosti skraćen;

2. fotografije;

3. biometrijski podaci;

4. poveznice s drugim zahtjevima.

Poruke prenesene infrastrukturom HBV-a, navedene u članku 13. i članku 17. ne pohranjuju se u HBV-u.«

Članak 2.

Članak 4. mijenja se i glasi:

»Članak 4.

Ovlasti za pristup, unošenje, izmjenu, brisanje i konzultiranje podataka

Pristup HBV-u za unošenje, izmjenu, ili brisanje podataka navedenih u članku 3. stavku 1. ovoga Pravilnika ima samo ovlašteni službenik viznog tijela.

Pristup HBV-u za konzultiranje podataka ima samo ovlašteni službenik viznog tijela, i to isključivo u svrhe utvrđene odredbama članaka 12. do 17. ovoga Pravilnika i u opsegu u kojem je to potrebno.

Suglasnost za ovlasti za pristup i razinu korištenja HBV-a službenicima u pojedinim viznim tijelima daje rukovoditelj nadležne ustrojstvene jedinice viznog tijela.

Podaci o službenicima pojedinih viznih tijela, koji su ovlašteni za pristup i utvrđenu razinu korištenja HBV-a dostavljaju se ministarstvu nadležnom za vanjske poslove.«

Članak 3.

Članak 6. mijenja se i glasi:

»Članak 6.

Podaci nakon podnošenja zahtjeva

Vizno tijelo unosi sljedeće podatke u predmet zahtjeva:

(a) klasa predmeta/broj zahtjeva;

(b) oznaka statusa zahtjeva – označava se da je viza zatražena;

(c) oznaka žurnosti postupka;

(d) tijelo kojem je podnesen zahtjev;

(e) sljedeći podaci unose se iz obrasca zahtjeva:

1. prezime, prezime pri rođenju (ranije prezime(na)); imena; spol; datum, mjesto i država rođenja,

2. sadašnje državljanstvo i državljanstvo pri rođenju,

3. vrsta i broj putne isprave, tijelo koje ju je izdalo te datum izdavanja i isteka roka valjanosti,

4. mjesto i datum podnošenja zahtjeva,

5. vrsta zatražene vize,

6. razdoblje za koje se traži izdavanje vize;

7. odredište i trajanje namjeravanog boravka,

8. svrha putovanja,

9. dan dolaska i odlaska, odnosno dan prvog ulaska i izlaska ako je riječ o vizi s dva ili više ulazaka,

10. adresa na kojoj će boraviti u Republici Hrvatskoj,

11. podaci o osobi koja je izdala poziv ili jamči da će platiti troškove uzdržavanja tijekom boravka, a to su:

– u slučaju fizičke osobe, prezime, ime i adresa osobe, i MBG (OIB) ili broj putovnice ukoliko je fizička osoba stranac;

– u slučaju pravne osobe, naziv, sjedište, prezime i ime, telefonski broj osobe za kontakt;

(f) fotografiju podnositelja zahtjeva u skladu s provedbenim propisima koji uređuju postupak izdavanja viza;

(g) otisci prstiju podnositelja zahtjeva u skladu s provedbenim propisima koji uređuju postupak izdavanja viza;

(h) dozvola boravka u državi članici Europskog ekonomskog prostora ukoliko je stranac posjeduje, država koja ju je izdala i istek roka valjanosti;

(i) šengenska viza tipa C za višekratni ulazak ukoliko je stranac posjeduje, država izdavanja, rok isteka valjanosti;

(j) posrednik u slučaju da je zahtjev podnesen putem posrednika;

(k) akreditirana turistička agencija ako je zahtjev podnesen putem akreditirane turističke agencije.

Ako je potrebno, vizno tijelo unosi sljedeće dodatne podatke iz obrasca zahtjeva:

(a) granični prijelaz ulaska ili tranzitna ruta;

(b) sadašnje zanimanje i poslodavac; za učenike: naziv škole;

(c) prezime i ime(na) podnositeljevih roditelja.«

Članak 4.

Iza članka 6. dodaju se novi članci 6.a i 6.b koji glase:

»Članak 6.a

Ministarstvo unutarnjih poslova – podaci koje unosi tijelo nadležno za davanje mišljenja o zahtjevima za izdavanje vize i za odlučivanje o zahtjevima za produljenje vize

U postupku izdavanja vize tijelo nadležno za davanje mišljenja za izdavanje vize i za odlučivanje o zahtjevima za produljenje vize može u HBV unijeti sljedeće podatke:

(a) zahtjev za korekcijom podataka;

(b) zahtjev za nadopunom podataka/dokumentacije;

(c) zahtjev za provjerom podataka;

(d) rezultat provjere iz točke (c) ovoga stavka.

Nakon provedenog postupka iz stavka 1. ovoga članka, vizno tijelo unosi sljedeće podatke:

(a) mišljenje;

(b) odluka o zahtjevu za produljenje vize;

(c) obustava postupka;

(d) napomena.

Mišljenje iz stavka 2. točka (a) ovoga članka može biti pozitivno, negativno ili se postupak obustavlja.

Odluka o zahtjevu za produljenje vize iz stavka 2. točka (b) ovoga članka može biti pozitivna, negativna ili se postupak obustavlja.

Članak 6.b

Provjeru podataka iz članka 6.a stavka 1. ovoga Pravilnika unosi policijska uprava/postaja.«

Članak 5.

Članak 8. mijenja se i glasi:

»Članak 8.

Podaci koji se unose za odbijenu vizu

Ako je odlučeno da se viza odbije, nadležno vizno tijelo unosi sljedeće podatke u predmet zahtjeva:

(a) promjena oznake statusa – označava se da je viza odbijena, čime se zamjenjuje oznaka da je viza zatražena;

(b) tijelo koje je odbilo vizu;

(c) mjesto i datum odluke.

U predmetu zahtjeva mora se navesti i osnova(e) za odbijanje vize, u skladu sa Zakonom o strancima.«

Članak 6.

U članku 12., stavku 2., iza točke (e), dodaje se nova točka (f) koja glasi:

»(f) biometrijski podaci,«.

Dosadašnja točka (f) postaje točka (h).

Članak 7.

U članku 14. stavku, iza riječi »sljedećih podataka,« riječ »isključivo« briše se.

Članak 8.

Iza članka 14. dodaju se članci 14.a i 14.b koji glase:

»Članak 14.a

Zbirka podatka o zahtjevima za izdavanje vize

U HBV-u vodi se, za svako vizno tijelo, zbirka podataka o zahtjevima za izdavanje vize, koja sadrži sljedeće podatke:

1. Klasa predmeta;

2. Datum podnošenja zahtjeva;

3. Prezime, ime, državljanstvo podnositelja zahtjeva;

4. Vrsta, broj i rok valjanosti putne isprave;

5. Vrsta zatražene vize i broj zatraženih ulazaka;

6. Kako je riješen zahtjev;

7. Ako je viza izdana: datum izdavanja vize, serijski broj, vrsta vize, broj odobrenih ulazaka, i odobreno trajanje boravka, rok valjanosti vize;

8. Datum zaključivanja predmeta.

Članak 14.b

Uporaba HBV za narudžbu i kontrolu naljepnica viza

Nadležno vizno tijelo, pri naručivanju naljepnica viza, u HBV unosi sljedeće podatke:

1. Potrebna količina naljepnica viza;

2. Razdoblje za koje se količina naručuje.

Prilikom otpremanja naljepnica viza, u HBV se unose serijski brojevi (od – do) odaslanih naljepnica, koje nadležno vizno tijelo potvrđuje po njihovu primitku.«

Članak 9.

U članku 15., stavku 1., iza točke (c), dodaje se nova točka (d) koja glasi:

»(d) biometrijski podaci;«.

Dosadašnja točka (d) postaje točka (e).

U stavku 2., iza točke (b), dodaje se nova točka (c) koja glasi:

»(c) biometrijski podaci;«.

Dosadašnja točka (c) postaje točka (d).

Iza stavka 2. dodaje se stavak 3. koji glasi:

»U okviru informacijskog sustava Ministarstva unutarnjih poslova organizirat će se kopija HBV-a koja će sadržavati podatke o izdanim, odbijenim, poništenim, skraćenim i produljenim vizama.«

Članak 10.

U članku 16., stavku 1., iza točke (b), dodaje se točka (c) koja glasi:

»(c) biometrijski podaci.«.

U stavku 2., iza točke (c), dodaje se nova točka (d) koja glasi:

»(d) biometrijski podaci.«.

Dosadašnja točka (d) postaje točka (e).

Članak 11.

U članku 17., stavku 1., točka (a) mijenja se i glasi:

»(a) podaci iz članka 6.(e)1.«.

U stavku 1., iza točke (b), dodaje se točka (c) koja glasi:

»(c) biometrijski podaci.«.

U stavku 2., iza točke (c), dodaje se nova točka (d) koja glasi:

»(d) biometrijski podaci.«.

Dosadašnja točka (d) postaje točka (e).

Članak 12.

U članku 19. stavku 3., izraz »stavka 2.« mijenja se i glasi: »stavka 1.«.

Članak 13.

Ovaj Pravilnik stupa na snagu osmoga dana od dana objave u »Narodnim novinama«, osim u dijelu koji se odnosi na unos i uporabu biometrijskih podataka podnositelja zahtjeva, koji dio stupa na snagu danom pristupanja Republike Hrvatske Europskoj Uniji.

Klasa: 216-03/08-01/125

Urbroj: 521-VI-02/MT-09-12

Zagreb, 15. srpnja 2009.

Ministar
Gordan Jandroković, v. r.

Pravilnik, NN 88/2009-2170